SKRIFTLIG FORESPØRGSEL P-1827/00

af Raimon Obiols i Germà (PSE) til Rådet

(5. juni 2000)

Om: Associeringsaftalen mellem Algeriet og EU

Efter længere ventetid er forhandlingerne med Algeriet om at nå frem til en associeringsaftale trådt ind i en ny fase. Der er indledt en ny runde af kontakter både på det tekniske plan med deltagelse af Kommissionen og på det politiske plan med deltagelse af Rådet. Den 12. maj 2000 fandt der et ministermøde sted i trojkaen under ledelse af den fungerende rådsformand Jaime Gama i Lissabon, hvor man behandlede forbindelserne mellem Algeriet og EU. Forud for dette møde havde der fundet et møde sted på diplomatisk plan.

Formålet med disse forhandlinger er at genstarte den politiske dialog mellem EU og Algeriet med henblik på at nå frem til en associeringsaftale, som er tilfredsstillende for begge parter, samt at holde forhandlingsprocessen i gang.

På baggrund af forhandlingerne med de algeriske myndigheder i de seneste uger bedes Rådet oplyse følgende:

- Hvilke retningslinjer og prioriteter har det fastsat for den politiske dialog og forhandlingerne om associeringsaftalen med Algeriet?

- Hvad er den mest realistiske tidsplan efter Rådets opfattelse for udviklingen og vedtagelsen af en associeringsaftale mellem EU og Algeriet?

Svar

(28. september 2000)

Siden 1997 har der i Rådet været enighed om, at den politiske dialog med Algeriet, herunder med regeringen i Alger, skal intensiveres på ministerplan på grundlag af følgende retningslinjer: solidaritet med det algeriske folk, fordømmelse af enhver form for terrorisme og overdreven vold, fuld respekt for de grundlæggende rettigheder, menneskerettighederne og demokratiske principper, støtte til politiske og økonomiske reformer samt forhandling af en ny Euro-Middelhavs-associeringsaftale. Det første møde fandt sted den 26. november 1997 under det luxembourgske formandskab, efterfulgt af møder den 19.-20. januar 1998 i Alger, den 21. oktober 1998 i Wien, den 3. november 1999 i Alger og senest den 12. maj 2000 i Lissabon. Også det franske formandskab har planer om at afholde et sådan møde med politisk dialog i løbet af indeværende halvår.

Under alle dets kontakter med de algeriske myndigheder minder Rådet om, at terroristbekæmpelse ikke må tjene som påskud for at krænke menneskerettighederne, og at enhver uregelmæssighed og ethvert misbrug skal bekæmpes. Ligeledes er Rådet overbevist om nødvendigheden af en dialog mellem regeringen og oppositionen. På det seneste møde, den 12. maj i Lissabon, understregede formandskabet specielt, at Rådet støtter præsident Bouteflikas bestræbelser på at opnå national forsoning, og udtalte sin tilskyndelse til processen med økonomiske og sociale reformer, fremme af demokrati, menneskerettigheder og grundlæggende frihedsrettigheder. Rådet gav udtryk for EU's bekymring over meldinger om anholdelser, arrestationer uden rettergang og tortur samt over, hvad der er blevet af forskellige forsvundne personer; henvendelsen var rettet til både regeringen og oppositionen.

Rådet ser med tilfredshed på de algeriske myndigheders politiske beslutning om at genoptage forhandlingerne med henblik på en associeringsaftale. Andet forhandlingsmøde blev afholdt den 14. april 2000; der var dér lejlighed til generelt at gøre status over forhandlingerne samt at opnå vigtige fremskridt på det økonomiske samarbejdes område. Den 11. juli afholdes der i Alger et uformelt teknisk møde, der skal efterfølges af et formelt møde i Bruxelles i efteråret. Rådet håber, at disse forhandlinger hurtigt kan føre til færdigbehandling af associeringsaftalen med Algeriet og tilskynde andre lande, som der for tiden forhandles med, dvs. Syrien og Libanon, til at sætte tempoet for de pågældende forhandlinger op.